Source: https://www.nsud.sk/najvyssi-sud-otvoril-svoje-brany-studentom-prava/
Timestamp: 2019-01-22 08:57:41+00:00
Document Index: 3187892

Matched Legal Cases: ['súd ', 'súd ', 'súd ', 'súd ', 'súd ', 'súd ']

Najvyšší súd otvoril svoje brány študentom práva | Najvyšší súd Slovenskej republiky
Najvyšší súd otvoril svoje brány študentom práva
Najvyšší súd Slovenskej republiky pri príležitosti osláv Európskeho dňa spravodlivosti otvoril svoje brány pre viac ako stovku budúcich právnikov.
Študenti tak mali už druhý rok po sebe možnosť navštíviť priestory Najvyššieho súdu, nahliadnuť do jeho pojednávacích miestností, knižnice, Informačného centra NS SR, ale tiež do rokovacej miestnosti predsedníčky Najvyššieho súdu a pracovne podpredsedníčky Najvyššieho súdu.
Študenti si počas Európskeho dňa spravodlivosti mohli na vlastnej koži vyskúšať sudcovské taláre a počas živej diskusie sa zoznámiť s prácou sudcov i asistentov sudcov na Najvyššom súde. Najväčší záujem študenti prejavili práve o asistentskú prácu. „Som veľmi rada, že Najvyšší súd SR mohol vo svojich priestoroch privítať budúcich právnikov. Za seba môžem konštatovať, že ma prejavený záujem študentov o prácu asistentov sudcov nesmierne teší. Som totiž presvedčená, že nárast ich počtu je obrovským prínosom pre súdnu agendu a významnou mierou prispieva k skráteniu doby konania na Najvyššom súde,“ uviedla predsedníčka Najvyššieho súdu Daniela Švecová. V roku 2013 pracovalo na súde 32 asistentov. Od vymenovania Daniely Švecovej do funkcie predsedníčky Najvyššieho súdu, v októbri 2014, sa ich počet zvýšil o 55. Dnes na Najvyššom súde pracuje 87 asistentov sudcov.
Najvyšší súd počas Európskeho dňa spravodlivosti navštívili študenti Právnickej fakulty Univerzity Komenského v Bratislave, Fakulty práva Paneurópskej vysokej školy, Právnickej fakulty Univerzity Mateja Bela v Banskej Bystrici, Právnickej fakulty Trnavskej univerzity v Trnave a Právnickej fakulty Univerzity Pavla Jozefa Šafárika v Košiciach.